

VLADA REPUBLIKE HRVATSKE

Zagreb, 9. siječnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje Damjana Vucelića, u vezi s isporukom plina društva Plinacro d.o.o. društvu Petrokemija d.d. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

  *PRIJEDLOG*

**Klasa:**

**Urbroj:**

**Zagreb,**

 **PREDSJEDNIKU HRVATSKOGA SABORA**

Predmet: Zastupničko pitanje Damjana Vucelića, u vezi s isporukom plina društva Plinacro d.o.o. društvu Petrokemija d.d. - odgovor Vlade

 Zastupnik u Hrvatskome saboru, Damjan Vucelić, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s isporukom plina društva Plinacro d.o.o. društvu Petrokemija d.d.

 Na navedeno zastupničko pitanje Vlada Republike Hrvatske, daje sljedeći odgovor:

U razdoblju od 2010. do 2013. godine iznosi tarifnih stavki određivani su u skladu s Tarifnim sustavom za transport prirodnog plina, bez visine tarifnih stavki([Narodne novine, br. 32/06](https://narodne-novine.nn.hr/clanci/sluzbeni/126592.html), [3/07](https://narodne-novine.nn.hr/clanci/sluzbeni/296640.html), 134/11, 2/12 - ispravak i [63/12](https://narodne-novine.nn.hr/clanci/sluzbeni/2012_06_63_1516.html)). Na tadašnjem tržištu plina u Republici Hrvatskoj ugovor o transportu plina s društvom Plinacro d.o.o. sklapalo je samo društvo INA d.d. kao jedini korisnik transportnog sustava, a za potrebe svih svojih kupaca. Sukladno tarifnom sustavu, tarifna stavka za krajnje kupce na transportnom sustavu iznosila je 0,122 kn/m3 te se naknada obračunavala kao umnožak transportirane količine plina iskazane u m3 i iznosa tarifne stavke.

Od 2014. godine iznos tarifnih stavki za transport plina, odnosno iznos naknade za korištenje transportnog sustava, utvrđuje se u skladu s Metodologijom utvrđivanja iznosa tarifnih stavki za transport plina(Narodne novine, br. 85/13, 158/13, 118/15, 48/18 i 58/18).



U vezi s pitanjem koje se odnosi na dostavu apsolutnog iznosa u kunama tarife plina koju je društvo Plinacro d.o.o. isporučivalo društvu Petrokemija d.d. iz Kutine od 2010. godine do danas, Vlada Republike Hrvatske ističe da je društvo Petrokemija d.d. krajnji kupac, izravno priključen na transportni sustav, za kojeg kapacitet transportnog sustava ugovara opskrbljivač, odnosno opskrbljivači s kojima društvo Petrokemija d.d. ima sklopljen ugovor o opskrbi plinom, te jedino oni mogu dati točan iznos naknade za korištenje transportnog sustava kojeg obračunavaju društvu Petrokemija d.d.

Slijedom navedenog, Vlada Republike Hrvatske ne raspolaže zatraženim podacima, već se je za iste potrebno obratiti opskrbljivačima.

Eventualno potrebna dodatna obrazloženja u vezi s pitanjem zastupnika, dat će dr. sc. Tomislav Ćorić, ministar zaštite okoliša i energetike.

PREDSJEDNIK

mr. sc. Andrej Plenković